Document ID: 32006D1673

EUROPA-PARLAMENTETS OG RÅDETS AFGØRELSE Nr. 1673/2006/EF
af 24. oktober 2006
om finansiering af europæisk standardisering
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 95 og artikel 157, stk. 3,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg (1),
efter proceduren i traktatens artikel 251 (2), og
ud fra følgende betragtninger:
(1)
Europæisk standardisering er en frivillig aktivitet, der gennemføres af og for interesserede parter, der ønsker at udarbejde standarder og andre standardiseringsprodukter til opfyldelse af deres behov. Disse standardiseringsprodukter udarbejdes af Den Europæiske Standardiseringsorganisation (CEN), Den Europæiske Komité for Elektronisk Standardisering (Cenelec) og Det Europæiske Institut for Telekommunikationsstandarder (ETSI), der alle er opført i bilag I til Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter samt forskrifter for informationssamfundets tjenester (3) (i det følgende benævnt »de europæiske standardiseringsorganer«).
(2)
I henhold til direktiv 98/34/EF kan Kommissionen efter høring af det ved dette direktiv nedsatte udvalg rette anmodninger om standardisering til de europæiske standardiseringsorganer. Der er fastsat generelle retningslinjer for samarbejdet mellem CEN, Cenelec og ETSI og Europa-Kommissionen samt Den Europæiske Frihandelssammenslutning af 28. marts 2003 (4) for samarbejdet i partnerskabet mellem på den ene side de europæiske standardiseringsorganer og på den anden side Fællesskabet og Den Europæiske Frihandelssammenslutning (EFTA), der også støtter europæisk standardisering.
(3)
Fællesskabet bør bidrage til finansieringen af europæisk standardisering i betragtning af den gavnlige rolle, standardiseringen spiller som støtte for dets lovgivning og politikker. På den ene side medvirker europæisk standardisering til det indre markeds funktion og konsolidering, navnlig i kraft af direktiverne efter den såkaldte »nye metode« inden for sundhed, sikkerhed, miljø- og forbrugerbeskyttelse og sikring af interoperabilitet på områder som f.eks. transport. På den anden side bidrager europæisk standardisering til at forbedre virksomhedernes konkurrenceevne, idet den bl.a. letter den frie bevægelighed for varer og tjenesteydelser, interoperabilitet mellem netværk og kommunikationsmidler samt teknologisk udvikling og innovation inden for f.eks. informationsteknologi. Denne afgørelse bør derfor også omfatte finansiering af aktiviteter inden for europæisk standardisering på området informationsteknologi og telekommunikation, der også er reguleret af bl.a. Rådets beslutning 87/95/EØF af 22. december 1986 om standardisering inden for informationsteknologi og telekommunikation (5).
(4)
Der bør indføres et klart, fuldstændigt og detaljeret retligt grundlag for Fællesskabets finansiering af alle de aktiviteter inden for europæisk standardisering, der er nødvendige for gennemførelsen af dets politikker og lovgivning.
(5)
Det er nødvendigt at sikre, at små og mellemstore virksomheder, navnlig små virksomheder, mikrovirksomheder og håndværksvirksomheder kan anvende europæiske standarder. Standarderne bør derfor udformes og tilpasses under hensyntagen til sådanne virksomheders særlige egenskaber og situation.
(6)
Formålet med fællesskabsfinansieringen bør være at sikre, at der udarbejdes standarder og andre standardiseringsprodukter, at disses anvendelse i virksomhederne lettes ved deres oversættelse til de officielle fællesskabssprog, at styrke sammenhængen i det europæiske standardiseringssystem og at sikre en ligelig og gennemsigtig adgang til europæiske standarder for alle markedsaktører i hele EU. Dette er især vigtigt i tilfælde, hvor anvendelsen af standarder gør det muligt at overholde fællesskabslovgivningen.
(7)
Budgetmyndigheden bør hvert år fastsætte bevillinger til europæisk standardisering inden for en vejledende finansieringsramme for en periode, der er omfattet af den relevante finansielle ramme, og Kommissionen bør træffe en årlig afgørelse om disse bevillinger, hvori den fastsætter beløbene og eventuelt de maksimale satser for samfinansiering for hver aktivitetstype.
(8)
I betragtning af, at europæisk standardisering har et meget bredt anvendelsesområde som støtte for fællesskabspolitikker og -lovgivning, og at der er forskellige former for standardiseringsaktiviteter, bør der fastsættes forskellige regler for finansieringen. Det drejer sig fortrinsvis om tilskud til europæiske standardiseringsorganer uden indkaldelse af forslag i overensstemmelse med artikel 110, stk. 1, andet afsnit, i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (6) (i det følgende benævnt »finansforordningen«) og artikel 168, stk. 1, litra d), i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til forordning (EF, Euratom) nr. 1605/2002 (7).
(9)
Samme princip bør endvidere gælde for de organer, der, selv om de ikke er anerkendt som europæiske standardiseringsorganer i bilag I til direktiv 98/34/EF, er blevet bemyndiget i en basisretsakt og har til opgave at udføre forberedende arbejde til støtte for europæisk standardisering i samarbejde med de europæiske standardiseringsorganer.
(10)
Medlemsstaterne opfordres til at sikre en passende national finansiering af standardiseringsopgaver.
(11)
Da de europæiske standardiseringsorganer desuden løbende støtter Fællesskabets aktiviteter, bør de have effektive og resultatorienterede centralsekretariater. Kommissionen bør derfor kunne tildele disse organer, der forfølger et mål af almen europæisk interesse, tilskud, som - når der er tale om driftstilskud - ikke underlægges princippet om gradvis nedtrapning som omhandlet i finansforordningens artikel 113, stk. 2. En anden forudsætning for, at de europæiske standardiseringsorganer kan fungere effektivt, er, at de nationale organisationer, der er medlemmer af disse organer, overholder forpligtelsen til betaling af finansielle bidrag til det europæiske standardiseringssystem.
(12)
Finansieringen af standardiseringsaktiviteterne bør også kunne dække forberedende arbejde og aktiviteter vedrørende udarbejdelse af standarder eller andre standardiseringsprodukter. Det drejer sig bl.a. om forskning, udarbejdelse af forberedende dokumenter i forbindelse med lovgivning, udførelse af sammenlignende laboratorieprøvninger samt validering og evaluering af standarder. Herudover bør der i forbindelse med fremme af standardisering på europæisk og internationalt plan kunne gennemføres programmer for samarbejde med og teknisk bistand til tredjelande. For at forbedre adgangen til markederne og styrke EU-virksomheders konkurrenceevne bør der derfor kunne gives tilskud til andre organisationer efter indkaldelse af forslag eller eventuelt udbud.
(13)
Der indgås regelmæssigt partnerskabsaftaler mellem Kommissionen og de europæiske standardiseringsorganer med henblik på at fastsætte de administrative og finansielle regler for finansiering af standardiseringsaktiviteterne i overensstemmelse med finansforordningen. Europa-Parlamentet og Rådet bør holdes underrettet om indholdet af sådanne aftaler.
(14)
I betragtning af standardiseringsarbejdets særlige karakter og især de vigtige bidrag til standardiseringsprocessen fra de forskellige berørte parter bør det accepteres, at udarbejdelse af europæiske standarder og andre standardiseringsprodukter, hvortil der ydes tilskud fra Fællesskabet, samfinansieres i form af bidrag i naturalydelser, f.eks. ved at eksperter stilles til rådighed.
(15)
For at sikre en effektiv gennemførelse af denne afgørelse bør det være muligt at anvende den nødvendige ekspertise, navnlig hvad angår revision og økonomisk forvaltning, og administrative støtteredskaber, som vil kunne lette gennemførelsen, og regelmæssigt at evaluere relevansen af de aktiviteter, der finansieres af Fællesskabet, for at sikre, at de er nyttige og virkningsfulde.
(16)
Der bør desuden træffes passende foranstaltninger til at forebygge svig og uregelmæssigheder og for at inddrive midler, der er udbetalt uretmæssigt, jf. Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser (8), Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (9) og Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) (10) -
TRUFFET FØLGENDE AFGØRELSE:
Artikel 1
Genstand
Denne afgørelse fastsætter reglerne for Fællesskabets bidrag til finansieringen af europæisk standardisering med henblik på at støtte gennemførelsen af specifikke politikker, foranstaltninger, aktioner og fællesskabslovgivning.
Artikel 2
Organisationer, der er berettigede til fællesskabsfinansiering
Der kan tildeles finansieringsmidler fra Fællesskabet til de anerkendte europæiske standardiseringsorganer, der er opført i bilag I til direktiv 98/34/EF, med henblik på gennemførelsen af de aktiviteter, der er nævnt i artikel 3 i nærværende afgørelse.
Der kan tillige tildeles finansieringsmidler fra Fællesskabet til andre organisationer med henblik på gennemførelsen af forberedende arbejde og andre aktiviteter i forbindelse med europæisk standardisering som omhandlet i artikel 3, stk. 1, litra b), og med henblik på de i artikel 3, stk. 1, litra f), omhandlede programmer.
Artikel 3
Standardiseringsaktiviteter, der kan finansieres af Fællesskabet
1. Fællesskabet kan finansiere følgende aktiviteter med henblik på europæisk standardisering:
a)
udarbejdelse og ændring af europæiske standarder eller ethvert andet standardiseringsprodukt, som er nødvendigt og relevant for gennemførelsen af Fællesskabets politikker og lovgivning
b)
udførelse af forberedende arbejde og andre aktiviteter i forbindelse med europæisk standardisering, såsom undersøgelser, programmer, evalueringer, sammenlignende analyser, forskning, laboratoriearbejde, sammenlignende laboratorieprøvninger og overensstemmelsesevalueringer
c)
aktiviteter i de europæiske standardiseringsorganers centralsekretariater, f.eks. udvikling af politikker, koordinering af standardiseringsaktiviteter, udførelse af teknisk arbejde og ydelse af information til interesserede parter
d)
kontrol af kvaliteten af europæiske standarder eller af ethvert andet standardiseringsprodukt og af deres overensstemmelse med de relevante EF-politikker og -retsakter
e)
oversættelse efter behov af europæiske standarder eller ethvert andet europæisk standardiseringsprodukt, der anvendes som støtte for Fællesskabets politikker og lovgivning, til andre officielle fællesskabssprog end de europæiske standardiseringsorganers arbejdssprog; udarbejdelse af dokumenter til forklaring, fortolkning og forenkling af standarder samt udarbejdelse af brugervejledninger og bedste praksis
f)
aktiviteter til gennemførelse af programmer for samarbejde med og teknisk bistand til tredjelande samt fremme og udnyttelse af det europæiske standardiseringssystem og de europæiske standarder blandt de interesserede parter i Fællesskabet og på internationalt plan.
2. Der kan kun ydes fællesskabstilskud til de i stk. 1, litra a), omhandlede aktiviteter, hvis det ved artikel 5 i direktiv 98/34/EF nedsatte udvalg er blevet hørt vedrørende de anmodninger, der skal rettes til de europæiske standardiseringsorganer.
Artikel 4
Finansiering
Bevillingerne til de aktiviteter, der er omhandlet i denne afgørelse, fastsættes årligt af budgetmyndigheden inden for den finansielle ramme.
Artikel 5
Finansieringsordninger
1. Fællesskabsmidlerne tildeles:
a)
ved tilskud uden indkaldelse af forslag til europæiske standardiseringsorganer med henblik på gennemførelsen af de i artikel 3 nævnte aktiviteter samt til organisationer, der i henhold til en basisretsakt i overensstemmelse med finansforordningens artikel 49 er bemyndiget til at udføre det i artikel 3, stk. 1, litra b), i nærværende afgørelse omhandlede arbejde i samarbejde med de europæiske standardiseringsorganer
b)
ved tilskud efter indkaldelse af forslag eller efter udbud til andre organisationer med henblik på udførelse, i samarbejde med de europæiske standardiseringsorganer, af det standardiseringsarbejde, der er omhandlet i artikel 3, stk. 1, litra b), eller til de programmer, der er omhandlet i artikel 3, stk. 1, litra f).
2. Finansieringen af aktiviteterne i de europæiske standardiseringsorganers centralsekretariater, jf. artikel 3, stk. 1, litra c), kan ske i form af aktions- eller driftstilskud. Hvis driftstilskud fornys, skal de ikke automatisk nedtrappes.
3. Kommissionen fastsætter de i stk. 1 og 2 omhandlede finansieringsregler samt beløbene og eventuelt de maksimale procentsatser for finansieringen af hver aktivitetstype. Kommissionens beslutninger herom offentliggøres.
4. I aftaler om tilskud kan der, bortset fra tilfælde hvor modtagerens generalomkostninger dækkes af et driftstilskud, som finansieres over EU's almindelige budget, tillades dækning af modtagerens generalomkostninger med et fast beløb på op til 30 % af de samlede støtteberettigede direkte omkostninger i forbindelse med aktiviteterne.
5. Der kan ske samfinansiering i form af bidrag i naturalydelser. Naturalydelserne værdiansættes som fastsat i forordning (EF, Euratom) nr. 2342/2002.
6. De fælles mål for samarbejdet og de administrative og finansielle betingelser vedrørende de tilskud, der tildeles de europæiske standardiseringsorganer, fastsættes i de rammeaftaler om partnerskab, der indgås mellem Kommissionen og de europæiske standardiseringsorganer i overensstemmelse med finansforordningen og forordning (EF, Euratom) nr. 2342/2002. Europa-Parlamentet og Rådet underrettes om indgåelsen af disse aftaler.
Artikel 6
Forvaltning og opfølgning
1. De bevillinger, der fastsættes af budgetmyndigheden til finansiering af standardiseringsaktiviteter, kan også anvendes til at dække administrative udgifter i forbindelse med aktioner til forberedelse, opfølgning, kontrol, revision og evaluering, som er direkte nødvendige for virkeliggørelsen af denne afgørelses mål, herunder navnlig undersøgelser, møder, oplysnings- og formidlingsaktioner, udgifter i forbindelse med elektroniske informationsudvekslingsnetværk samt alle andre udgifter til administrativ og teknisk bistand, som Kommissionen måtte afholde til standardiseringsaktiviteter.
2. Kommissionen evaluerer relevansen af de standardiseringsaktiviteter, der finansieres af Fællesskabet, på baggrund af behovene i forbindelse med Fællesskabets politikker og lovgivning og underretter mindst hvert femte år Europa-Parlamentet og Rådet om resultatet af denne evaluering.
Artikel 7
Beskyttelse af Fællesskabets finansielle interesser
1. Kommissionen sikrer i forbindelse med gennemførelsen af aktiviteter, der finansieres i medfør af denne afgørelse, at Fællesskabets finansielle interesser beskyttes gennem forholdsregler mod svig, bestikkelse og andre ulovlige aktiviteter, gennem effektiv kontrol og gennem inddrivelse af uretmæssigt eller ulovligt udbetalte beløb samt, hvis der konstateres uregelmæssigheder, gennem sanktioner, der skal være effektive, stå i et rimeligt forhold til uregelmæssigheden og have en afskrækkende virkning, jf. forordning (EF, Euratom) nr. 2988/95, forordning (Euratom, EF) nr. 2185/96 og forordning (EF) nr. 1073/1999.
2. I forbindelse med fællesskabsaktioner, der finansieres i medfør af denne afgørelse, forstås uregelmæssighed i artikel 1, stk. 2, i forordning (EF, Euratom) nr. 2988/95, som enhver overtrædelse af en fællesskabsbestemmelse eller misligholdelse af en kontraktlig forpligtelse, som kan tilskrives en økonomisk beslutningstagers handling eller undladelse, der skader eller kunne skade Den Europæiske Unions almindelige budget eller budgetter, der forvaltes af EU, ved afholdelse af en uretmæssig udgift.
3. De aftaler og kontrakter, der indgås som følge af denne afgørelse, skal indeholde bestemmelser om opfølgning og finansiel kontrol, der skal foretages af Kommissionen eller en bemyndiget repræsentant for denne, og om revision, der foretages af Revisionsretten, eventuelt på stedet.
Artikel 8
Ikrafttræden
Denne afgørelse træder i kraft på tyvendedagen efter offentliggørelsen i Den Europæiske Unions Tidende.
Udfærdiget i Strasbourg, den 24. oktober 2006.

Labels: 7
15
5